ประชาชนพร้อมใจใส่เสื้อสีเหลือง ร่วมเก็บภาพความประทับใจและเข้าชมนิทรรศการภายในงานวันพ่อแห่งชาติ ประจำปี 2562 ที่ท้องสนามหลวงอย่างคึกคัก
ประชาชนพร้อมใจใส่เสื้อสีเหลือง ร่วมเก็บภาพความประทับใจและเข้าชมนิทรรศการภายในงานวันพ่อแห่งชาติ ประจำปี 2562 ที่ท้องสนามหลวงอย่างคึกคักตลอดทั้งวันของการจัดงานวันพ่อแห่งชาติ ประจำปี 2562 ที่ท้องสนามหลวง ยังคงได้รับความสนใจจากประชาชนทั้งชาวไทยและชาวต่างชาติ พร้อมใจกันใส่เสื้อสีเหลืองเดินทางมาเที่ยวชมงานอย่างคึกคัก พร้อมเก็บภาพความประทับใจท่ามกลางสวนดอกไม้ การแสดงประติมากรรม เช่น ยักษ์วัดโพธิ์ ยักษ์วัดแจ้ง ท้าวจตุโลกบาล 4 ทิศ และเรือพระราชพิธีสำคัญต่างๆ รวมทั้งชมนิทรรศการ "ชุมชนต้นแบบแห่งความดี วิถีในแบบพ่อ แสดงวิถีชีวิตของชุมชนที่ได้นำแนวพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มาใช้ในชุมชนจนประสบความสำเร็จเป็นต้นแบบให้ชุมชนอื่นๆ อย่างเช่น องค์การบริหารส่วนตำบลเก่าขาม จังหวัดอุบลราชธานี จัดนิทรรศการให้ความรู้เรื่องของธนาคารน้ำใต้ดินแบบพอเพียง โดยน้อมนำศาสตร์พระราชาด้านการพัฒนาแหล่งน้ำที่ยั่งยืนมาประยุกต์ใช้จนเกิดผลสำเร็จในการแก้ปัญหาน้ำท่วม-น้ำแล้ง และน้ำเค็ม ส่งผลมีน้ำเพียงพอต่อการอุปโภค-บริโภค และทำการเกษตร นายโกวิท ดอกไม้ ผู้เชี่ยวชาญการวางตำแหน่งธนาคารน้ำใต้ดิน องค์การบริหารส่วนตำบลเก่าขาด จังหวัดอุบลราชธานี กล่าวถึงผลตอบรับว่า ประชาชนให้ความสนใจมาเยี่ยมชมและสอบถามเรื่องธนาคารน้ำใต้ดินเป็นจำนวนมาก เพราะเป็นเรื่องใหม่ที่ทำให้คนไทยได้รู้จักวิธีการกักเก็บน้ำและนำไปขยายผลแก้ปัญหาน้ำท่วม-น้ำแล้งได้ในอนาคตขณะที่ ประชาชนที่เข้าชมงานส่วนใหญ่ ประทับใจกับการจัดงานในครั้งนี้ เพราะได้เห็นถึงพระราชกรณียกิจที่สำคัญ รวมทั้งการนำภูมิปัญญาของชาวบ้านที่ดำเนินตามรอยพ่อจนประสบความสำเร็จมาเผยแพร่ให้คนไทยได้เห็นและเรียนรู้ สำหรับประชาชนสามารถมาเที่ยวชมการจัดงานวันพ่อแห่งชาติ ประจำปี 2562 ได้จนถึงวันที่ 14 ธันวาคมนี้ โดยวันจันทร์-วันพฤหัสบดี จะเปิดให้เข้าชมตั้งแต่เวลา 10.00 น.-20.00 น. ส่วนวันศุกร์-วันอาทิตย์ และวันหยุดนักขัตฤกษ์ จะเปิดให้เข้าชมตั้งแต่เวลา 10.00 น.- 21.00 น. พร้อมนำบัตรประจำตัวประชาชนมาแสดงยังจุดคัดกรอง อยู่บริเวณฝั่งมหาวิทยาลัยธรรมศาสตร์ และฝั่งศาลฎีกา